วัดปัญญานันทาราม

**วัดปัญญานันทาราม** ตั้งอยู่ที่ตำบลคลองหก อำเภอคลองหลวง จังหวัดปทุมธานี มีเนื้อที่ 79 ไร่ 3 งาน 22 ตารางวา เป็นวัดที่พระพรหมมังคลาจารย์ (ปั่น ปทุมุตฺตโร) หรือ ปัญญานันทภิกขุ อดีตเจ้าอาวาสวัดชลประทานรังสฤษดิ์ เป็นผู้ก่อตั้งและสร้างขึ้น โดยมุ่งหวังให้เป็นมรดกธรรม

## ประวัติ
ที่ตั้งเดิมของวัดปัญญานันทารามนั้นเป็นที่ดินของ นายพิชิต - นางจำรัส ทองสีม่วง ต่อมาในปี พ.ศ. 2528 ได้ถวายที่ดิน 6 ไร่ แก่คณะสงฆ์ โดยมีพระเฉลิม ปภสฺสโร เป็นผู้รับมอบ และก่อตั้งเป็น "สำนักสงฆ์สนเฒ่า" แต่ต่อมาขาดพระภิกษุดูแลไปช่วงระยะหนึ่ง บุญส่ง โพธิจันทร์ จึงประสานงานและร่วมกันถวายที่ดินและสำนักสงฆ์นี้แด่พระปัญญานันทภิกขุ ขณะดำรงสมณศักดิ์ที่พระเทพวิสุทธิเมธี องค์ประธานศูนย์สืบอายุพระพุทธศาสนา วัดชลประทานรังสฤษฏ์ (ที่ระลึก 80 ปี ปัญญานันทะ) เมื่อวันที่ 29 ธันวาคม พ.ศ. 2535 พระปัญญานันทภิกขุจึงพัฒนาสำนักสงฆ์สนเฒ่าต่อเพื่อเป็นสถานที่เผยแผ่ธรรมะ ตามดำริของพระพรหมมังคลาจารย์ (ปั่น ปทุมุตฺตโร) ว่าโดยได้มอบหมายให้พระปัญญานันทมุนี (สง่า สุภโร), พระมหามานพ ปญฺญาวชิโร และพระมหาสมโภช ฐิติญาโณ ร่วมสนองงานก่อสร้างวัด และดำเนินกิจกรรมงานเผยแผ่พระศาสนา โดยมุ่งเน้นการศึกษาอบรมปฏิบัติธรรม และเผยแผ่ธรรมตามหลักธรรมวินัย โดยสำนักสงฆ์ได้รับอนุญาตจัดตั้งเป็นวัดชื่อ วัดปัญญานันทาราม เมื่อวันที่ 31 มกราคม พ.ศ. 2537 ก่อนที่พระบาทสมเด็จพระมหาภูมิพลอดุลยเดชมหาราช บรมนาถบพิตร จะทรงพระกรุณาโปรดเกล้าฯ พระราชทานวิสุงคามสีมาเมื่อวันที่ 2 พฤษภาคม พ.ศ. 2545

## การเสด็จของพระบรมวงศานุวงศ์
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เคยเสด็จพระราชดำเนินมาที่วัดนี้ 2 ครั้ง ดังนี้ 

* ครั้งแรก เมื่อวันที่ 16 กุมภาพันธ์ พ.ศ. 2538 ทรงวางศิลาฤกษ์สร้างวัดปัญญานันทาราม และทรงปลูกต้นสาละเพื่อเป็นอนุสรณ์ ณ สวนสาละ และพระราชทานนามว่า "สวนสาละสมเด็จพระเทพรัตนราชสุดา"
* ครั้งที่ 2 เมื่อวันที่ 15 มิถุนายน พ.ศ. 2541 เสด็จพระราชดำเนินมาทรงเป็นประธานเปิดอาคารเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และทรงประกอบพิธีเททองหล่อพระประธานประจำอุโบสถวัดปัญญานันทาราม เป็นพระพุทธรูปปางมารวิชัย ขนาดหน้าตักกว้าง 72 นิ้ว เพื่อถวายเป็นพระราชกุศลแด่พระบาทสมเด็จพระเจ้าอยู่หัวฯ เนื่องในโอกาสพระราชพิธีมหามงคลเฉลิมพระชนมพรรษา 6 รอบ 5 ธันวาคม 2542

พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ เคยเสด็จมาทรงเปิดป้ายวัดวิถีพุทธเฉลิมพระเกียรติ 80 วัด 80 พรรษา และเข้าวัดปฏิบัติธรรมวันอาทิตย์ และประทานใบประกาศเกียรติคุณแก่วัดวิถีพุทธเฉลิมพระเกียรติ 80 วัด เมื่อวันพฤหัสบดี ที่ 5 มีนาคม พ.ศ. 2552

สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เคยเสด็จมาทรงร่วมปฏิบัติธรรมตามโครงการพัฒนาข้าราชการฝ่ายอัยการ ร่วมกับพระสหาย ตามหลักสูตร "อัยการผู้ช่วย" รุ่นที่ 39 ระหว่างวันที่ 9–11 ตุลาคม พ.ศ. 2549 ทรงสวมฉลองพระองค์ สีขาว กางเกงสีดำ และทรงศีล 8 ตลอดการปฏิบัติธรรมระยะเวลา 2 คืน 3 วัน เช่นเดียวกับพระสหาย นอกจากนี้ยังเสด็จมาทรงเปิดค่ายคุณธรรม เยาวชนพุทธบุตร บ้านกาญจนาภิเษก และเสด็จมาทรงงานในโครงการกำลังใจในพระดำริอีกหลายครั้ง

## ลำดับเจ้าอาวาส

* พระปัญญานันทมุนี 
* พระมหาเฉลิม 

## รางวัลและเกียรติคุณ
* 8 ตุลาคม 2541 ได้รับคัดเลือกเป็นวัดประจำภาคกลาง เพื่อจัดกิจกรรมลานวัด ลานใจ ลานกีฬา จากกรมการศาสนา กระทรวงศึกษาธิการ
* 4 พฤษภาคม 2542 ได้รับจัดตั้งเป็น ศูนย์พัฒนาจิต เฉลิมพระเกียรติ กระทรวงศึกษาธิการ ประจำจังหวัดปทุมธานี จากกรมการศาสนา กระทรวงศึกษาธิการ
* 15 กรกฎาคม 2542 ได้รับคัดเลือกเป็น อุทยานการศึกษาในวัดประจำปี 2542 จากกรมการศาสนา กระทรวงศึกษาธิการ
* 9 กันยายน 2542 ได้รับเกียรติคุณ เพชรสยาม สาขาศาสนา จากสถาบันราชภัฏจันทรเกษม
* 20 กันยายน 2543 ได้รับรางวัลพระราชทานองค์กรที่ทำคุณประโยชน์ต่อเยาวชน สาขาคุณธรรมและจริยธรรม ประเภทองค์กร เนื่องในวันเยาวชนแห่งชาติ
* 29 มกราคม 2545 ได้รับคัดเลือกเข้าสู่โครงการนำร่องด้านการจัดกิจกรรมการเผยแผ่ศาสนธรรมของวัดในพระพุทธศาสนา จากสำนักงานคณะกรรมการการศึกษาแห่งชาติ
* พ.ศ. 2546 ได้รับคัดเลือกเป็นวัดพัฒนาตัวอย่าง ประจำปี 2546 จากสำนักงานพระพุทธศาสนาแห่งชาติ
* พ.ศ. 2546 ได้รับโล่เกียรติยศเป็นผู้ทำคุณประโยชน์ให้กับมหาวิทยาลัยธรรมศาสตร์ประจำปี2546
* พ.ศ. 2548 ได้รับโล่เกียรติยศ เป็นวัดส่งเสริมสุขภาพ ของกระทรวงสาธารณสุข
* พ.ศ. 2548 ได้รับโล่เกียรติยศ เป็นวัดพัฒนารูปแบบค่ายแห่งชาติ ของกระทรวงสาธารณสุข
* พ.ศ. 2549 ได้รับคัดเลือกเป็นวัดพัฒนาตัวอย่างดีเด่น ประจำปี 2549 จากสำนักงานพระพุทธศาสนาแห่งชาติ 
* พ.ศ. 2551 ได้รับการคัดเลือกเป็น วัดที่มุ่งมั่นจัดการศึกษาและเผยแผ่พระพุทธศาสนา  ประจำปี 2551  จาก มูลนิธิศึกษาธิการ
* พ.ศ. 2551 ได้รับการคัดเลือกเป็น วัดที่มุ่งมั่นจัดการเข้าค่ายแห่งชาติ ประจำปี 2551  จาก โรงเรียนกุนนทีรุทธารามวิทยาคม
* พ.ศ. 2552 ได้รับการคัดเลือกเป็น สำนักปฏิบัติธรรมประจำจังหวัดดีเด่น เฉลิมพระเกียรติ 82 พรรษา จาก สำนักงานพระพุทธศาสนาแห่งชาติ

## อ้างอิง
* วัดปัญญานันทาราม   โดย  เมตตา อิศราภรณ์
* สำนักงานพระพุทธศาสนาจังหวัดปทุมธานี. (2562). ทะเบียนประวัติวัดประจำปี 2562. ปทุมธานี : ฝ่ายศาสนศึกษา สำนักงานพระพุทธศาสนาจังหวัด.

หมวดหมู่:วัดในอำเภอคลองหลวง

หมวดหมู่ รายชื่อวัดในจังหวัดปทุมธานี เถรวาท มหานิกาย